SL Uradni list Evropske unije L 201/2

IZVEDBENA UREDBA KOMISIJE (EU) 2016/1219

z dne 26. julija 2016

o spremembi Uredbe Sveta (ES) št. 499/96 v zvezi s tarifnimi kvotami Unije za nekatere ribe in ribiške proizvode s poreklom z Islandije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 499/96 z dne 19. marca 1996 o odpiranju in upravljanju tarifnih kvot Unije za nekatere ribe in ribiške proizvode s poreklom z Islandije (1) ter zlasti člena 5(1)(a) in (d) Pogodbe,

ob upoštevanju naslednjega:

(1) S Sklepom (EU) 2016/837 z dne 21. aprila 2016 (2) je Svet v imenu Evropske komisije odobril podpis in začasno uporabo sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021, sporazuma med Kraljevino Norveško in Evropsko unijo o norveškem finančnem mehanizmu za obdobje 2014–2021, dodatnega protokola k sporazumu med Evropsko gospodarsko skupnostjo in Kraljevino Norveško ter dodatnega protokola k sporazumu med Evropsko gospodarsko skupnostjo in Islandijo.

(2) Besedilo dodatnega protokola k Sporazumu med Evropsko gospodarsko skupnostjo in Islandijo (v nadaljnjem besedilu: dodatni protokol), ki je priložen Sklepu (EU) 2016/837, določa podaljšanje treh brezcarinskih tarifnih kvot, ki so se iztekle 30. aprila 2014, in eno novo brezcarinsko tarifno kvoto za sprostitev nekaterih rib in ribiških proizvodov s poreklom z Islandije v prosti promet v Evropski uniji.

(3) V skladu z dodatnim protokolom se obseg tarifnih kvot za obdobje od 1. maja 2014 do datuma začetka začasne uporabe dodatnega protokola dodeli sorazmerno in da na voljo za obdobje od datuma začetka začasne uporabe dodatnega protokola do 30. aprila 2021. Dodatni protokol ne določa nobenega prenosa preostalega obsega tarifnih kvot v poznejše obdobje uporabe.

(4) Uredbo (ES) št. 499/96 je treba spremeniti zaradi izvajanja tarifnih kvot, določenih v dodatnem protokolu.

(5) Tarifne kvote bi se morale uporabljati od datuma, ko se začne začasno uporabljati dodatni protokol, do 30. aprila 2021. Ta uredba bi se zato morala uporabljati od datuma začetka začasne uporabe dodatnega protokola iz člena 3 Sklepa (EU) 2016/837.

(6) Uredba (EU) št. 1379/2013 Evropskega parlamenta in Sveta (3) razveljavlja Uredbo Sveta (ES) št. 104/2000 (4) in končuje sistem referenčnih cen za ribiške proizvode. Zato je treba črtati pogoj, ki je določen s členom 1(2) Uredbe (ES) št. 499/96 o spoštovanju referenčnih cen.

(7) Protokol 3 Sporazuma med Evropsko gospodarsko skupnostjo in Republiko Islandijo, ki opredeljuje pojem proizvodov s poreklom in določa metode upravnega sodelovanja, je bil spremenjen s Sklepom št. 1/2016 Skupnega odbora EU-Islandija z dne 17. februarja 2016 (5). Zato je treba določiti, da se tako spremenjeni Protokol 3 uporablja.

(8) Pravila o upravljanju tarifnih kvot so določena v Izvedbeni uredbi Komisije (EU) 2015/2447 (6), ki od 1. maja 2016 nadomešča Uredbo Komisije (EGS) št. 2454/93 (7). Člen 2 Uredbe (ES) št. 499/96 bi bilo treba spremeniti, da bi se upoštevala nova pravila.

(9) Prilogo k Uredbi (ES) št. 499/96 bi bilo treba spremeniti, da bi se upoštevale spremembe oznak kombinirane nomenklature („oznake KN“) iz Uredbe Sveta (EGS) št. 2658/87 (8) in pododdelkov TARIC. Zaradi jasnosti bi bilo treba Prilogo k Uredbi (ES) št. 499/96 nadomestiti v celoti.

(10) Ukrepi, določeni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Uredba (ES) št. 499/96 se spremeni:

1. člen 1 se spremeni: (a) črta se odstavek 2; (b) odstavek 3 se nadomesti z naslednjim: „3. Uporablja se Protokol 3 k Sporazumu med Evropsko gospodarsko skupnostjo in Republiko Islandijo o opredelitvi pojma ‚izdelki s poreklom‘ in načinih upravnega sodelovanja, kot je bil spremenjen s Sklepom Skupnega odbora EU-Islandija št. 1/2016 (*). (*) Sklep Skupnega odbora EU-Islandija št. 1/2016 z dne 17. februarja 2016, ki spreminja Protokol 3 k Sporazumu med Evropsko gospodarsko skupnostjo in Republiko Islandijo o opredelitvi pojma „izdelki s poreklom“ in načinih upravnega sodelovanja (UL L 72, 17.3.2016, str. 66).“;"

2. člen 2 se nadomesti z naslednjim: „Člen 2 Tarifne kvote iz te uredbe se upravljajo v skladu s členi 49 do 54 Izvedbene uredbe Komisije (EU) 2015/2447 (**). (**) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558)“;"

3. člen 3 se črta;

4. Priloga se nadomesti z besedilom iz Priloge k tej uredbi.

Člen 2

Ta uredba začne veljati dan po objavi v Uradnem listu Evropske unije.

Uporablja se od 1. avgusta 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 26. julija 2016 Za Komisijo Predsednik Jean-Claude JUNCKER

(1) UL L 75, 23.3.1996, str. 8.

(2) Sklep Sveta (EU) 2016/837 z dne 21. aprila 2016 o podpisu, v imenu Evropske unije, in začasni uporabi sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021, sporazuma med Kraljevino Norveško in Evropsko unijo o norveškem finančnem mehanizmu za obdobje 2014–2021, dodatnega protokola k sporazumu med Evropsko gospodarsko skupnostjo in Kraljevino Norveško ter dodatnega protokola k sporazumu med Evropsko gospodarsko skupnostjo in Islandijo (UL L 141, 28.5.2016, str. 1).

(3) Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).

(4) Uredba Sveta (ES) št. 104/2000 z dne 17. decembra 1999 o skupni ureditvi trgov za ribiške proizvode in proizvode iz ribogojstva (UL L 17, 21.1.2000, str. 22).

(5) UL L 72, 17.3.2016, str. 66.

(6) Izvedbena uredba Komisije (EU) 2015/2447 z dne 24. novembra 2015 o določitvi podrobnih pravil za izvajanje nekaterih določb Uredbe (EU) št. 952/2013 Evropskega parlamenta in Sveta o carinskem zakoniku Unije (UL L 343, 29.12.2015, str. 558).

(7) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).

(8) Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).